I vinterkulden skal du sørge for, at dit barn har det varmt nok. Du kan bære dit barn under din almindelige vinterjakke, hvis den er stor nok, eller du kan anskaffe dig en bærejakke. Fordelen ved en bærejakke er, at du også kan have dit barn på ryggen, da der er hul til barnets hoved. Du må aldrig bære dit barn på ryggen med en almindelig jakke ud over. Barnets hoved må aldrig være fuldstændig dækket af jakken, og du skal altid kunne tjekke, at der er luftcirkulation rundt om barnets ansigt, så barnet kan trække vejret frit og ubesværet. Dette gælder både når du bærer på ryggen og på maven. Jo yngre dit barn er, jo sværere er det for barnet at holde sig varmt. Det er derfor at foretrække, at barnet bliver båret under din jakke, frem for at sidde uden på din jakke i f.eks. en flyverdragt. Sidder barnet under din jakke får det glæde af din kropsvarme. Herefter afgør kulden, hvor meget tøj barnet skal have på under din jakke. Barnets hoved, ben og fødder er især udsat for kulde, når det bliver båret om vinteren. Til hovedet kan man bruge en hue eller hætte. Til ben og fødder kan man bruge forskellige futter, med eller uden uld og til benene kan man få babybenvarmere. Du skal jævnligt tjekke, at barnet ikke fryser. Om sommeren er det derimod varmen du skal beskytte barnet imod. Sørg for at barnet aldrig er udsat for direkte sollys. ophold dig i skyggen, eller brug evt. en parasol. Opholder I jer periodevis i solen, skal barnets hud skal beskyttes mod solen. klæd barnet i let og lyst bomuldstøj med lange ærmer og ben. Husk også sokker til barnets fødder og en solhat som beskytter både hoved og nakke. Du kan overveje, om du vil give barnet solcreme på. Er barnet under et år, kan du på apoteket få solcreme der er lavet til børn under 1 år. Vælg evt. en et-lags bindemetode, f.eks. kænguru, rygsæk eller ringslynge. Slyngen, viklen eller bæreselen tæller som et ekstra lag tøj. Sørg for at barnet får rigelig med væske, modermælk eller erstatning til de mindste og vand til de større. Tjek jævnligt barnets nakke, barnet må ikke være hverken kold eller svedig.